Ρόμπερτ Λεβαντόφσκι

Ο **Ρόμπερτ Λεβαντόφσκι** (πολωνικά: *Robert Lewandowski*, γεννήθηκε 21 Αυγούστου 1988) είναι Πολωνός επαγγελματίας ποδοσφαιριστής, ο οποίος αγωνίζεται ως κεντρικός επιθετικός για την Μπαρτσελόνα και την Εθνική Πολωνίας. Θεωρείται ως ένας από τους καλύτερους επιθετικούς της γενιάς του, έχοντας κερδίσει δύο τίτλους Παίκτη της Χρονιάς της ΦΙΦΑ και σημειώσει πάνω από 700 γκολ σε επίσημους αγώνες, ενώ έχει κατακτήσει 9 τίτλους πρώτου σκόρερ πρώτης εθνικής κατηγορίας πρωταθλήματος.

Όντας πρώτος σκόρερ στην τρίτη και δεύτερη κατηγορία Πολωνίας με τη Ζνιτς Προύσκουφ, ο Λεβαντόφσκι μετακόμισε στην κορυφαία κατηγορία για τη Λεχ Πόζναν, βοηθώντας την ομάδα να κερδίσει την Εκστρακλάσα τη σεζόν 2009–10. Το 2010 εντάχθηκε  στην Μπορούσια Ντόρτμουντ, όπου κέρδισε τίτλους και διακρίσεις. Πριν από την έναρξη της σεζόν 2014–15, συμφώνησε με τους εγχώριους αντιπάλους της Ντόρτμουντ, Μπάγερν Μονάχου, με ελεύθερη μεταγραφή. Στο Μόναχο κέρδισε μεταξύ άλλων το τρεμπλ τη χρονιά 2019–20. Είναι ένας από τους δύο μόνο παίκτες, μαζί με τον Γιόχαν Κρόιφ, που πέτυχε ευρωπαϊκό τρεμπλ, ενώ ταυτόχρονα ήταν ο πρώτος σκόρερ και στις τρεις διοργανώσεις.

Βασικό στέλεχος για την Πολωνία από το 2009, είναι κάτοχος του ρεκόρ διεθνών συμμετοχών με πάνω από 160 και ήταν μέλος της ομάδας τους στα Ευρωπαϊκά Πρωταθλήματα του 2012 του 2016, του 2020 και του 2024 και στα Παγκόσμια Κύπελλα του 2018 και 2022. Με 79 διεθνή γκολ, είναι ο κορυφαίος σκόρερ όλων των εποχών για την Πολωνία. Κέρδισε το Βραβείο της IFFHS του Κορυφαίου σκόρερ στον κόσμο το 2015 και το 2020. Έχει αναδειχθεί εννιά φορές Πολωνός Ποδοσφαιριστής της Χρονιάς.

Το 2020 κέρδισε το Βραβείο του Κορυφαίου Ποδοσφαιριστή της FIFA και το Βραβείο του Ποδοσφαιριστή της Χρονιάς της UEFA, ενώ το 2021 κέρδισε το Χρυσό Παπούτσι, ως κορυφαίος Ευρωπαίος σκόρερ της αγωνιστικής περιόδου 2020–21, καθώς και το Βραβείο του Κορυφαίου Ποδοσφαιριστή της FIFA για δεύτερη συνεχόμενη χρονιά. Έχει ονομαστεί δύο φορές στην Ομάδα της Χρονιάς της UEFA και τρεις φορές στην Ομάδα της Χρονιάς του Τσάμπιονς Λιγκ, ενώ είναι τρίτος κορυφαίος σκόρερ στην ιστορία της διοργάνωσης. Παράλληλα, κατέχει το ρεκόρ του γρηγορότερου χατ τρικ στην ιστορία του Τσάμπιονς Λιγκ, πετυχαίνοντας τρία γκολ στα πρώτα 23 λεπτά στο παιχνίδι της Μπάγερν με τη Σάλτσμπουργκ στο Μόναχο τον Μάρτιο του 2022. Επίσης, κατέχει το ρεκόρ των 5 γκολ σε 9 λεπτά, σε αγώνα με τη Βόλφσμπουργκ για το πρωτάθλημα την αγωνιστική περίοδο 2015–16 στη νίκη της Μπάγερν με 5–1.

## Καριέρα σε συλλόγους
### Τα πρώτα χρόνια

Γεννήθηκε στη Βαρσοβία και μεγάλωσε στο χωριό Λέσνο. Έκανε τα πρώτα του βήματα στο ποδόσφαιρο ως μη εγγεγραμμένος παίκτης για τον τοπικό σύλλογο Παρτίζαντ Λέσνο (*Partyzant Leszno*). Το 1997, εντάχθηκε στη ΜΚΣ Βαρσόβια Βαρσοβίας (*MKS Varsovia Warsaw*), όπου ως έφηβος αγωνίστηκε για εφτά χρόνια. Τον επόμενο χρόνο εντάχθηκε στην Ντέλτα Βαρσοβίας (*Delta Warsaw*), όπου τελικά κατάφερε να παίξει για την πρώτη ομάδα, σημειώνοντας τέσσερα γκολ.

Τη σεζόν 2006–07, ήταν ο κορυφαίος σκόρερ της Γ' κατηγορίας της Πολωνίας με 15 γκολ, βοηθώντας τη Ζνιτς Προύσκουφ να κερδίσει την άνοδο. Την επόμενη σεζόν ήταν ο κορυφαίος σκόρερ της Β' κατηγορίας, με 21 γκολ.

### Λεχ Πόζναν

Τον Ιούνιο του 2008, η Λεχ Πόζναν υπέγραψε τον Λεβαντόφσκι από τη Ζνιτς για 1,5 εκατομμύριο ζλότι. 
Έκανε ντεμπούτο του για τη Λεχ τον Ιούλιο του 2008, ως αλλαγή στον προκριματικό του πρώτου γύρου του Κυπέλλου ΟΥΕΦΑ εναντίον της Χαζάρ Λανκαράν από το Αζερμπαϊτζάν. Σε αυτόν τον αγώνα, σκόραρε το μοναδικό γκολ. Κατά τη διάρκεια του ντεμπούτου του στην Εκστρακλάσα στο πρώτο παιχνίδι της σεζόν με αντίπαλο την ΓΚΣ Μπεουχάτουφ, σημείωσε ένα γκολ με τακουνάκι μόλις τέσσερα λεπτά μετά την είσοδο του στο τέλος του δευτέρου ημιχρόνου. Στην πρώτη του σεζόν στην κορυφαία κατηγορία της Πολωνίας, ήταν ο δεύτερος καλύτερος σκόρερ. Τελείωσε τη σεζόν με 18 γκολ σε 42 αγώνες. Την επόμενη αγωνιστική περίοδο, έγινε ο πρώτος σκόρερ με 18 γκολ και βοήθησε την ομάδα του να κερδίσει το πρωτάθλημα 2009–10.

Ο Άγγλος προπονητής, Σαμ Άλαρνταϊς, δήλωσε ότι ο Λεβαντόφσκι επρόκειτο να ενταχθεί στην ομάδα της Πρέμιερ Λιγκ, Μπλάκμπερν Ρόβερς, το 2010, αλλά τα ηφαιστειακά σύννεφα τέφρας που προκλήθηκαν από τις εκρήξεις του Εϊγιαφιάτλαγιοκουτλ το 2010 που ανέστειλαν όλες τις πτήσεις εντός και εκτός του Ηνωμένου Βασιλείου, εκτός από άλλες οικονομικές ανησυχίες, απέτρεψαν την πιθανή μεταγραφή.

thumb|upright|Ο Λεβαντόφσκι παίζοντας με τη Λεχ Πόζναν

### Μπορούσια Ντόρτμουντ
Ο Λεβαντόφσκι εντάχθηκε στη γερμανική Μπορούσια Ντόρτμουντ τον Ιούνιο του 2010, με την οποία υπέγραψε τετραετές συμβόλαιο, με αναφερόμενο κόστος μεταγραφής 4,5 εκατομμυρίων ευρώ. Στις 19 Σεπτεμβρίου, σημείωσε το πρώτο του γκολ στη Μπούντεσλιγκα, στη νίκη με 3–1 επί της Σάλκε. Με τη Ντόρτμουντ κέρδισε διακρίσεις, συμπεριλαμβανομένων δύο διαδοχικών τίτλων της Μπούντεσλιγκα και τον τίτλο του κορυφαίου σκόρερ του πρωταθλήματος, ενώ το 2013, συμμετείχε με τον Ντόρτμουντ στον τελικό του Τσάμπιονς Λιγκ 2012–13.

### Μπάγερν Μονάχου
Τον Νοέμβριο του 2013, ο Λεβαντόφσκι επιβεβαίωσε τη μεταγραφή του Μπάγερν Μονάχου, που έγινε επίσημα στις 3 Ιανουαρίου 2014. Υπέγραψε πενταετές συμβόλαιο και εντάχθηκε στην ομάδα στην αρχή της σεζόν 2014–15.

Έκανε το επίσημο του ντεμπούτο για το νέο του σύλλογο στην ήττα με 0–2 από τη Μπορούσια Ντόρτμουντ στο Σούπερ Καπ Γερμανίας 2014 στις 13 Αυγούστου 2014 και σημείωσε το πρώτο του γκολ στην ισοπαλία με 1–1 με αντίπαλο τη Σάλκε 04 στον δεύτερο αγώνα του πρωταθλήματος στις 30 Αυγούστου. Την 1η Νοεμβρίου, στον πρώτο αγώνα του πρωταθλήματος εναντίον της Ντόρτμουντ, ο Λεβαντόφσκι σκόραρε στη νίκη με 2–1, που απέσπασε τη Μπάγερν τέσσερις βαθμούς στην κορυφή της βαθμολογίας, αφήνοντας τον πρώην σύλλογό του σε θέση για τα πλέι-οφ υποβιβασμού.

Στο Μόναχο κέρδισε τον τίτλο της Μπουντεσλίγκα σε κάθε μία από τις επτά πρώτες του σεζόν. Είχε σημαντικό μερίδιο στη κατάκτηση του ΟΥΕΦΑ Τσάμπιονς Λιγκ 2019–20 από τη Μπάγερν ως μέρος ενός τρεμπλ. Στα χρόνια αυτά σκόραρε πάνω από 280 γκολ στην Μπούντεσλιγκα, έχοντας φτάσει τα 100 γκολ πιο γρήγορα από οποιονδήποτε άλλο ξένο παίκτη και είναι ο πρώτος ξένος σκόρερ του πρωταθλήματος όλων των εποχών. Επιπλέον, ήταν κορυφαίος σκόρερ της Μπούντεσλιγκα για πέντε φορές. Στις 22 Σεπτεμβρίου 2015 μπήκε σαν αλλαγή στον αγώνα πρωταθλήματος με αντίπαλο τη Βόλφσμπουργκ και σημείωσε πέντε γκολ σε εννέα λεπτά καταρρίπτοντας τέσσερα ρεκόρ που αναγνωριστηκαν από τα Ρεκόρ Γκίνες: το γρηγορότερο χατ τρικ της Μπουντεσλίγκα (3 λεπτά 22 δευτερόλεπτα), τα γρηγορότερα τέσσερα γκολ σε έναν αγώνα (5 λεπτά 42 δευτερόλεπτα), τα γρηγορότερα πέντε γκολ (8 λεπτά 59 δευτερόλεπτα), τα περισσότερα γκολ που πέτυχε ένας παίκτης ως αλλαγή (5).

Το 2020 ήταν ίσως η καλύτερη χρονιά στην καριέρα του με την κατάκτηση έξι τίτλων: Πρωτάθλημα, Κύπελλο και Σούπερ Κύπελλο Γερμανίας, Τσάμπιονς Λιγκ Σούπερ Κύπελλο Ευρώπης και Διηπειρωτικό.  Και ο Λεβαντόφσκι είναι ο απόλυτος πρωταγωνιστής: πρώτος σκόρερ στην Μπουντεσλίγκα με 34 γκολ και στο Τσάμπιονς Λιγκ με 15, συνολικά 55 γκολ σε 47 αγώνες τη σεζόν. Ήταν ο καλύτερος παίκτης του Παγκοσμίου Κυπέλλου Συλλόγων σημειώνοντας και τα δύο γκολ στον ημιτελικό με αντίπαλο την Αλ Αχλί. Στις 20 Μαρτίου 2021, ξεπέρασε τον Κλάους Φίσερ (268 γκολ) στη δεύτερη θέση των σκόρερ στην ιστορία της Μπουντεσλίγκα, καθώς σημείωσε χατ τρικ στο πρώτο ημίχρονο της νίκης με 4–0 επί της Στουτγκάρδης.

Στις 22 Μαΐου κατέρριψε το ρεκόρ του Γκερντ Μίλερ με 40 γκολ στην αγωνιστική περίοδο 1971–72, με ένα γκολ στο 90ό λεπτό της νίκης της Μπάγερν με 5–2 επί της Άουγκσμπουργκ, για να φτάσει στα 41 γκολ την τελευταία αγωνιστική της σεζόν. Στις 25 Ιουλίου 2021 ψηφίστηκε παίκτης της σεζόν στην Μπούντεσλιγκα. Επιπλέον, σκόραρε σε 14 συνεχόμενους αγώνες με σύλλογο και εθνική ομάδα, που είναι η καλύτερη επίδοση τον 21ο αιώνα.

### Μπαρτσελόνα
Τον Ιούλιο του 2022 ο Λεβαντόφσκι ανακοινώθηκε επίσημα από την Μπαρτσελόνα, βάζοντας την υπογραφή του σε τετραετές συμβόλαιο με τους «μπλαουγκράνα». Το ποσό της μεταγραφής του από την Μπάγερν άγγιξε τα 50 εκατ. ευρώ, μαζί με πρόσθετες αμοιβές. Στις 8 Σεπτεμβρίου του 2022, σημείωσε χατ τρικ εναντίον της Βικτόρια Πλζεν για την πρεμιέρα του Τσάμπιονς Λιγκ και έγινε ο πρώτος παίκτης που σημειώνει χατ τρικ με τρεις διαφορετικές ομάδες στη διοργάνωση (Ντόρτμουντ, Μπάγερν και Μπαρτσελόνα) και ο μεγαλύτερος σε ηλικία παίκτης που σημειώνει χατ τρικ σε ντεμπούτο με την καταλανική ομάδα στο Τσάμπιονς Λιγκ, σε ηλικία 34 ετών και 17 ημερών. Η πρώτη του χρονιά στην ομάδα της Καταλονίας τελείωσε με συλλογική επιτυχία (κατάκτηση πρωταθλήματος, και Σούπερ Καπ Ισπανίας στον τελικό του οποίου σημείωσε ένα γκολ στη νίκη επί της Ρεάλ Μαδρίτης με 3–1), ενώ ο ίδιος ήταν πρώτος σκόρερ του πρωταθλήματος με 23 γκολ. Ήταν ο ένατος τίτλος πρώτου σκόρερ εθνικού πρωταθλήματος υστερώντας μόνο του Γιόζεφ Μπίτσαν (12 τίτλοι).

## Εθνική ομάδα
Ο Λεβαντόφσκι έκανε τρεις εμφανίσεις για την Εθνική Πολωνίας Κ21, σε φιλικούς αγώνες ενάντια στην Αγγλία, στη Λευκορωσία και στη Φινλανδία. Το ντεμπούτο του για την Εθνική Πολωνίας ανδρών ήρθε στις 10 Σεπτεμβρίου 2008, τρεις εβδομάδες μετά τα 20ά γενέθλιά του, με αντίπαλο τον Άγιο Μαρίνο, όπου μπήκε ως αλλαγή και σημείωσε ένα γκολ στην εκτός έδρας νίκη με 2–0 για τα προκριματικά Παγκοσμίου Κυπέλλου 2010. Μόνο ο Βουοντζίμιες Λουμπάνσκι σημείωσε γκολ στο ντεμπούτο του για την εθνική ομάδα σε νεότερη ηλικία, ο οποίος ήταν τότε 16 ετών. Ο Λεβαντόφσκι σημείωσε ένα ακόμη γκολ για τα προκριματικά εναντίον της ίδιας ομάδας την 1η Απριλίου 2009, στη νίκη με 10–0.

Παίζοντας στη Βαρσοβία στον εναρκτήριο αγώνα του Ευρωπαϊκού Πρωταθλήματος του 2012 εναντίον της Ελλάδας, ο Λεβαντόφσκι σημείωσε το πρώτο γκολ της διοργάνωσης μετά από ασίστ από τον τότε συμπαίκτη του Ντόρτμουντ, Γιάκουμπ Μπουαστσικόφσκι και ανακηρύχθηκε παίκτης του αγώνα. Έπαιξε και στα τρία παιχνίδια για την Πολωνία στη διοργάνωση, καθώς οι συν-οικοδεσπότες αποκλείστηκαν από τη φάση των ομίλων, έχοντας μόνο δύο βαθμούς.

Σκόραρε με δύο πέναλτι στη νίκη με 5–0 εναντίον του Αγίου Μαρίνου στις 26 Μαρτίου 2013, κατά τη διάρκεια της προκριματικής εκστρατείας του Παγκοσμίου Κυπέλλου 2014, ο πρώτος του αγώνας ως αρχηγός. Η Πολωνία δεν προκρίθηκε στο Παγκόσμιο Κύπελλο του 2014 στη Βραζιλία.

Στις 7 Σεπτεμβρίου 2014, στον πρώτο αγώνα της Πολωνίας για τα προκριματικά του Ευρωπαϊκού Πρωταθλήματος του 2016, εκτός έδρας με το Γιβραλτάρ, ο Λεβαντόφσκι σημείωσε το πρώτο του διεθνές χατ τρικ, σημειώνοντας τέσσερα γκολ στη νίκη με 7–0. Στις 11 Οκτωβρίου σκόραρε με κεφαλιά το νικητήριο γκολ στο 2–1 επί της Δημοκρατίας της Ιρλανδίας, όπου η Πολωνία προκρίθηκε για τα τελικά της διοργάνωσης στη Γαλλία. Ολοκλήρωσε την προκριματική φάση με 13 γκολ, ισοφαρίζοντας το ρεκόρ γκολ των προκριματικών του Ευρωπαϊκού Πρωταθλήματος του Ντέιβιντ Χίλι της Βόρειας Ιρλανδίας στα προκριματικά του Ευρωπαϊκού Πρωταθλήματος του 2008.

Στο Ευρωπαϊκό Πρωτάθλημα του 2016 στη Γαλλία, ο Λεβαντόφσκι δεν είχε σουτ εντός εστίας μέχρι τον αγώνα του γύρου των "16" με την Ελβετία στο Σαιντ-Ετιέν. Μετά την ισοπαλία με 1–1, σημείωσε το πρώτο γκολ στη διαδικασία των πέναλτι, όπου η Πολωνία κέρδισε και προκρίθηκε για πρώτη φορά στους προημιτελικούς. Στο 100ό δευτερόλεπτο του προημιτελικού με την Πορτογαλία στο Σταντ Βελοντρόμ, σκόραρε  για να ανοίξει το σκορ στην ισοπαλία με 1–1 και σκόραρε και πάλι στη διαδικασία των πέναλτι, αν και οι Πολωνοί έχασαν. Κατά τον αποκλεισμό της Πολωνίας, ο Λεβαντόφσκι είχε υποστεί περισσότερα φάουλ από οποιονδήποτε άλλο παίκτη στη διοργάνωση.

Στις 5 Οκτωβρίου 2017, σημείωσε χατ τρικ στη νίκη με 6–1 επί της Αρμενίας για να φτάσει τα 50 γκολ για την Πολωνία, ξεπερνώντας το προηγούμενο ρεκόρ των 48 γκολ που είχε θέσει ο Λουμπάνσκι, και έγινε ο πρώτος σκόρερ όλων των εποχών για την εθνική.  Τελείωσε τη φάση των προκριματικών για το Παγκόσμιο Κύπελλο του 2018 με συνολικά 16 γκολ, ρεκόρ για μια προκριματική φάση του Παγκοσμίου Κυπέλλου. 

Ο Λεβαντόφσκι ήταν στην ομάδα της Πολωνίας για το Παγκόσμιο Κύπελλο του 2018 στη Ρωσία. Έπαιξε όλα τα λεπτά και στους τρεις αγώνες, εναντίον της Σενεγάλης, της Κολομβίας και της Ιαπωνίας, χωρίς να σημειώσει γκολ και η Πολωνία δεν προκρίθηκε στη νοκ άουτ φάση.

## Εκτός ποδοσφαίρου
### Προσωπική ζωή
Ο πατέρας του Λεβαντόφσκι του έδωσε το όνομα Ρόμπερτ για να τον διευκολύνει όταν θα μετακόμιζε στο εξωτερικό ως επαγγελματίας ποδοσφαιριστής. Ο πατέρας του Λεβαντόφσκι, Κσίστοφ ήταν  πρωταθλητής στο τζούντο και επίσης έπαιξε ποδόσφαιρο με τη Χούτνικ Βαρσοβίας στη δεύτερη κατηγορία. Η μητέρα του, Ιβόνα, είναι πρώην αθλήτρια της πετοσφαίρισης για την ΑΖΣ Βαρσοβίας και αργότερα αντιπρόεδρος της Παρτίζαντ Λέσνο. Η αδερφή του, Μιλένα, παίζει επίσης πετοσφαίριση και έχει εκπροσωπήσει την Εθνική Πολωνίας Κ-21. Η σύζυγός του, Άννα Λεβάντοφσκα, κέρδισε το χάλκινο μετάλλιο στο Παγκόσμιο Κύπελλο Καράτε του 2009. Έχουν δύο κόρες.

Τον Οκτώβριο του 2017, την επόμενη ημέρα από τον αγώνα στον οποίο σκόραρε για να βοηθήσει την Πολωνία να προκριθεί στο Παγκόσμιο Κύπελλο του 2018, ο Λεβαντόφσκι ολοκλήρωσε το Πτυχίο Φυσικής Αγωγής με καθοδήγηση και διοίκηση στην Ακαδημία Αθλητικής Εκπαίδευσης στη Βαρσοβία, ολοκληρώνοντας μια δεκαετία σπουδών.

### Φιλανθρωπία
Ο Λεβαντόφσκι και η σύζυγός του Άννα, έχουν υποστηρίξει, δωρίσει και συγκεντρώσει χρήματα για διάφορους φιλανθρωπικούς οργανισμούς και για παιδιά καθ΄ όλη τη διάρκεια της σταδιοδρομίας τους, συμπεριλαμβανομένου του Ινστιτούτου Υγείας Παίδων στη Βαρσοβία, για το οποίο συγκέντρωσαν περισσότερα από 150.000 ζλότι κατά τη διάρκεια του πάρτι γενεθλίων της Άννας στις 25 Αυγούστου 2018. Ο Λεβαντόφσκι έδωσε επίσης 100.000 ζλότι για τη θεραπεία του Τσίπριαν Γκάβεου, ενός τρίχρονου αγοριού από το Χελ και βοηθά στη συγκέντρωση χρημάτων για τη Μεγάλη Ορχήστρα της Χριστουγεννιάτικης Φιλανθρωπίας κάθε χρόνο, δωρίζοντας τα προσωπικά του αντικείμενα, τα οποία πωλούνται σε διαδικτυακές δημοπρασίες.

Τον Μάρτιο του 2014, ορίστηκε Πρέσβης Καλής Θέλησης της UNICEF.

## Στατιστική

### Στατιστικά στοιχεία επίσημων αγώνων

*Τελευταία ενημέρωση: 31 Μαρτίου 2026*

Πηγή: RSSSF (2023)

### Διεθνή

## Τίτλοι
**Ζνιτς Προύσκουφ**

* 3η Κατηγορία: 2006–07

**[[Λεχ Πόζναν]]**
* Εκστρακλάσα: 2009–10
* Κύπελλο Πολωνίας: 2008–09
* Σούπερ Καπ Πολωνίας: 2009

**[[Μπορούσια Ντόρτμουντ]]**
* Μπούντεσλιγκα: 2010–11, 2011–12
* Κύπελλο Γερμανίας (2): 2011–12
* Σούπερ Καπ Γερμανίας: 2013

**[[Μπάγερν Μονάχου]]**
* Μπούντεσλιγκα (8): 2014–15, 2015–16, 2016–17, 2017–18, 2018–19, 2019–20, 2020–21, 2021–22
* Κύπελλο Γερμανίας (3): 2015–16, 2018–19, 2019–20
* Σούπερ Καπ Γερμανίας (4): 2016, 2017, 2018, 2020
* Τσάμπιονς Λιγκ: 2019–20
* ΟΥΕΦΑ Σούπερ Καπ: 2020
* Παγκόσμιο Κύπελλο Συλλόγων: 2020

**[[Μπαρτσελόνα]]**
* Πρωτάθλημα Ισπανίας (2): 2022–23, 2024–25
* Κύπελλο Ισπανίας: 2025
* Σούπερ Κύπελλο Ισπανίας (3): 2023, 2025, 2026

## Ατομικές διακρίσεις
* Παίκτης της Χρονιάς της FIFA (2): 2020, 2021
* FIFA FIFPro World11: 2020, 2021  
* Χρυσό Παπούτσι Παγκοσμίου Κυπέλλου Συλλόγων FIFA: 2020
* IFFHS Κορυφαίος παίκτης στον κόσμο: 2020, 2021
* IFFHS Κορυφαίος σκόρερ στον κόσμο: 2020, 2021
* IFFHS Κορυφαίος σκόρερ στον κόσμο: 2015, 2021
* IFFHS Ομάδα της χρονιάς: 2020, 2021
* IFFHS κορυφαίος παίκτης της δεκαετίας στον κόσμο, 7η θέση: 2011–2020
* IFFHS Κορυφαίος σκόρερ της δεκαετίας στον κόσμο, 3η θέση: 2011–2020
* IFFHS Παγκόσμια Ομάδα της δεκαετίας: 2011–2020
* IFFHS Ομάδα της δεκαετίας της UEFA: 2011–2020
* Παίκτης της Χρονιάς της UEFA: 2019–20
* Επιθετικός της σεζόν του ΟΥΕΦΑ Τσάμπιονς Λιγκ: 2019–20
* Κορυφαίος σκόρερ του ΟΥΕΦΑ Τσάμπιονς Λιγκ: 2019–20
* Κορυφαίος σε ασίστ του ΟΥΕΦΑ Τσάμπιονς Λιγκ: 2019–20
* Ομάδα της σεζόν του ΟΥΕΦΑ Τσάμπιονς Λιγκ: 2015–16, 2016–17, 2019–20
* Ομάδα της Χρονιάς της UEFA (2): 2019, 2020
* Κορυφαίος παίκτης των προκριματικών του Ευρωπαϊκού Πρωταθλήματος: 2016
* ESM (*European Sports Media*) Ομάδα της χρονιάς: 2019–20
**World Soccer (περιοδικό)* Παίκτης της Χρονιάς: 2020, 2021
* *[[Tuttosport]]* Χρυσός Παίκτης: 2020, 2021
* *[[The Guardian]]* Κορυφαίος ποδοσφαιριστής στον κόσμο: 2020, 2021
* Globe Soccer κορυφαίος παίκτης της χρονιάς: 2020
* Ευρωπαίος Αθλητής της χρονιάς: 2020
* Παίκτης της σεζόν στη Μπούντεσλιγκα: 2016–17, 2019–20
* Πρώτος σκόρερ στη Μπούντεσλιγκα (7): 2013–14, 2015–16, 2017–18, 2018–19, 2019–20, 2020–21, 2020–21 
* Ομάδα της σεζόν στη Μπούντεσλιγκα (9): 2012–13, 2013–14, 2014–15, 2015–16, 2016–17, 2017–18, 2018–19, 2019–20, 2020–21
* Ποδοσφαιριστής της χρονιάς στη Γερμανία: 2020, 2021
* VDV Παίκτης της σεζόν στη Μπούντεσλιγκα: 2012–13, 2016–17, 2017–18, 2019–20, 2020–21
* VDV Ομάδα της σεζόν στη Μπούντεσλιγκα (8): 2012–13, 2013–14, 2014–15, 2015–16, 2016–17, 2017–18, 2018–19, 2019–20
* Πρώτος σκόρερ του Κυπέλλου Γερμανίας (3):  2014–15 (6 γκολ), 2017–18 (6 γκολ), 2018–19 (7 γκολ). 
* Πολωνός Ποδοσφαιριστής της Χρονιάς (9): 2011, 2012, 2013, 2014, 2015, 2016, 2017, 2019, 2020
* Αθλητική Προσωπικότητα της Χρονιάς της Πολωνίας (2): 2015, 2020, 2021
* Κορυφαίος Παίκτης στην Εκστρακλάσα: 2009
* Κορυφαίος σκόρερ στην Εκστρακλάσα: 2009–10
* Γκολ της σεζόν στην Εκστρακλάσα: 2008–09
* Πολωνός Νέος Παίκτης της Χρονιάς: 2008
* Κορυφαίος σκόρερ στη 2η Λίγκα Πολωνίας: 2007–08
* Κορυφαίος σκόρερ στην 3η Λίγκα Πολωνίας: 2006–07
* Πρώτος σκόρερ πρωταθλήματος Ισπανίας: 2022–23

### Τιμές
* Τάγμα της Αναγέννησης της Πολωνίας, Σταυρός του Διοικητή: 2021

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος 
* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα
* Κατάλογος ποδοσφαιριστών ανδρών με 150 ή περισσότερες διεθνείς συμμετοχές

## Παραπομπές


## Εξωτερικοί σύνδεσμοι

*
* Ρόμπερτ Λεβαντόφσκι στο 90minut.pl (πολωνικά)

Κατηγορία:Πολωνοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Πολωνοί Ρωμαιοκαθολικοί
Κατηγορία:Ποδοσφαιριστές Εθνικής Πολωνίας Κ19
Κατηγορία:Ποδοσφαιριστές Εθνικής Πολωνίας Κ21
Κατηγορία:Ποδοσφαιριστές Εθνικής Πολωνίας
Κατηγορία:FIFA Century Club
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Παγκοσμίου Κυπέλλου 2018
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Διοικητές του Τάγματος της Αναγέννησης της Πολωνίας
Κατηγορία:Πρέσβεις Καλής Θέλησης της UNICEF
Κατηγορία:Ποδοσφαιριστές Ζνιτς Προύσκουφ
Κατηγορία:Ποδοσφαιριστές 1 Λίγκα Πολωνίας
Κατηγορία:Ποδοσφαιριστές Λεχ Πόζναν
Κατηγορία:Ποδοσφαιριστές Εκστρακλάσα
Κατηγορία:Ποδοσφαιριστές Μπορούσια Ντόρτμουντ
Κατηγορία:Ποδοσφαιριστές Μπούντεσλιγκα
Κατηγορία:Ξένοι ποδοσφαιριστές στη Γερμανία
Κατηγορία:Πολωνοί ποδοσφαιριστές στο εξωτερικό
Κατηγορία:Ποδοσφαιριστές Μπάγερν Μονάχου
Κατηγορία:Νικητές Χρυσού Παπουτσιού
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:Νικητές του Παίκτη της Χρονιάς της FIFA
Κατηγορία:Κορυφαίοι σκόρερ του ΟΥΕΦΑ Τσάμπιονς Λιγκ
Κατηγορία:Ποδοσφαιριστές Μπαρτσελόνα
Κατηγορία:Ποδοσφαιριστές Πριμέρα Ντιβιζιόν
Κατηγορία:Ξένοι ποδοσφαιριστές στην Ισπανία
Κατηγορία:Ποδοσφαιριστές Ευρωπαϊκού Πρωταθλήματος 2024
Κατηγορία:Κάτοχοι παγκόσμιων ρεκόρ σε αθλήματα